Ikalimang Aralin: INIHAHAYAG SA ATIN NG DIYOS KUNG SINO SI JESUS

Unang Bahagi

Tinalakay natin sa natapos na aralin na ang lahat ng tao ay makasalanan at nangangailangan ng isang Tagapagligtas. Lahat tayo ay nangangailangan ng Tagapagligtas sapagkat hindi natin kayang iligtas ang ating sarili. Sa araling ito ay ating makikilala ang Tagapagligtas ng sanlibutan

- si Jesu-Cristo.

Malinaw na sa atin na kailangan natin ng Tagapagligtas mula sa kasalanan. Ang tanong ngayon ay, Ano’ng uri ng Tagapagligtas ang kailangan natin?

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Mateo 5: 48 "Kaya maging ganap kayo, gaya ng inyong Ama na nasa langit."** | **Sapagkat ang pamantayan ng Diyos ay lubos na katuwiran at hindi natin ito kayang maabot, kailangan natin ng isang Tagapagligtas na makapagkakaloob sa atin ng lubos na katuwirang hinihingi ng Diyos.** |
| **Romans 6:23 "Sapagkat kamatayan ang kabayaran ng kasalanan, ngunit ang libreng kaloob ng Diyos ay buhay na walang hanggan, sa pamamagitan ni Cristo Jesus na ating Panginoon."** | **Sapagkat ang bawat kasalanang ating nagagawa ay may katapat na kaparusahan, kailangan natin ng isang Tagapagligtas na makapag-aalis ng kaparusahang nauukol sa atin.** |

Ang maaari lamang nating maging Tagapagligtas ay yaong makapagbibigay sa atin ng lubos na katuwiran ayon sa pamantayan ng Diyos at makapag-aalis ng kaparusahang nauukol sa atin. Mayroon bang nakaabot sa pamantayang ito? Mayroon! Siya ay si Jesus. Sino siya?

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Mateo 1: 21 "Magsisilang siya ng isang batang lalaki at Jesus ang ipapangalan mo sa sanggol sapagkat ililigtas niya ang kanyang bayan sa kanilang mga kasalanan."** | **Si Jesus ang ating Tagapagligtas.** |
| **Juan 1: 1 "Nang pasimula ay naroon na ang Salita; ang Salita ay kasama ng Diyos, at ang Salita ay Diyos."** | **Si Jesus ay ganap na Diyos (100%).** |

|  |  |
| --- | --- |
| **Roma 9:5 “Na sa kanila ang mga magulang, at sa kanila mula ang Cristo ayon sa laman, na siyang lalo sa lahat, Dios na maluwalhati magpakailan man. Siya nawa.”** |  |
| **Juan 1: 14 "Ang Salita ay naging tao at nanirahan sa piling namin. Nakita namin ang kaluwalhatiang tunay na kanya bilang kaisa-isang Anak ng Ama. Siya ay puspos ng kagandahang-loob at ng katotohanan."****1 Timoteo 2: 5 "Sapagkat iisa ang Diyos, at tanging si Jesu-Cristo lamang ang taong tagapamagitan sa atin at sa Diyos."** | **Si Jesus ay ganap ding tao (100%).** |

Si Jesu-Cristo ang Tagapagligtas na ipinangako ng Diyos kina Adan at Eva. Siya ang hinirang ng Diyos upang iligtas ang mga tao sa kanilang mga kasalanan. Hindi siya kalahating diyos at kalahating tao, gaya ng sa alamat ng mga Griyego, kundi ganap na Diyos at ganap na tao. Bagamat hindi natin ito lubos na mauunawaan, itinuturo ng Biblia na si Jesus ay tunay na Diyos at tunay na tao. Ang Diyos mismo ang nagkatawang-tao at namuhay dito sa lupa upang iligtas ang mga tao mula sa kanilang mga kasalanan.

Paano siya nagkatawang-tao?

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Lucas 1: 35 "Sumagot ang anghel, "Sasaiyo ang Espiritu Santo at mapapasailalim ka sa kapangyarihan ng Kataas-taasang Diyos. Dahil dito, ang isisilang mo'y banal at tatawaging Anak ng Diyos."** | **Sa pamamagitan ng kapangyarihan ng Espiritu Santo, ang Anak ng Diyos ay ipinaglihi sa sinapupunan ng birheng Maria.** |
| **Mateo 1: 20 "Ngunit habang pinag-iisipan ito ni Jose, nagpakita sa kanya sa panaginip ang isang anghel ng Panginoon. Sinabi nito sa kanya, "Jose, anak ni David, huwag kang matakot na pakasalan si Maria, sapagkat ang sanggol na dinadala niya ay mula sa Espiritu Santo."** |  |

|  |  |
| --- | --- |
| **Lucas 2: 7 "Isinilang niya ang kanyang panganay, na isang lalaki. Binalot niya sa lampin ang sanggol at inihiga sa isang sabsaban, sapagkat wala nang lugar para sa kanila sa bahay-panuluyan."** | **Isinilang ni Maria si Jesus, ang Diyos sa ating piling.** |
| **Mateo 1: 23 ""Tingnan ninyo; 'Maglilihi ang isang birhen at magsisilang ng isang sanggol na lalaki, at tatawagin itong Emmanuel. (Ang kahulugan nito'y "Kasama natin ang Diyos")."** |  |

Maliwanag na ang Diyos ay nagkatawang-tao upang iligtas tayo sa ating mga kasalanan. Ngunit bakit kailangang magkatawang-tao ng Diyos upang maging Tagapagligtas natin?

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Galacia 4: 4, 5 "Ngunit nang sumapit ang takdang panahon, isinugo ng Diyos ang kanyang Anak. Isinilang siya ng isang babae at namuhay sa ilalim ng Kautusan upang palayain ang mga nasa ilalim ng Kautusan. Sa gayon, tayo'y maibibilang sa mga anak ng Diyos."****Roma 5: 19 "Sapagkat kung ang lahat ay naging makasalanan dahil sa pagsuway ng isang tao, ang lahat ay mapapawalang-sala dahil sa pagsunod ng isa ring tao."** | **Kailangang ang ating Tagapagligtas ay maging tunay na tao upang mapailalim siya sa Kautusan.****Kailangan ding ang ating Tagapagligtas ay ang Diyos mismo sapagkat siya lamang ang makatutupad ng hinihingi ng Kautusan.** |
| **Hebreo 2: 14 "Dahil sa ang mga anak na tinutukoy niya ay tao, naging tao rin si Jesus at tulad nila'y may laman at may dugo. Ginawa niya ito upang sa pamamagitan ng kanyang kamatayan ay mawasak niya ang kapangyarihan ng diyablo na siyang may kapangyarihan sa kamatayan."****2 Corinto 5: 21 "Hindi nagkasala si Cristo, ngunit dahil sa atin, siya'y itinuring na** | **Naging tao si Jesus upang siya ay magdusa at mamatay bilang handog sa mga kasalanan ng sangkatauhan.****Ngunit upang ang kanyang kamatayan ay maging sapat na kabayarang makapag-aalis ng kaparusahang nauukol sa lahat ng tao, kailangang taglay rin ni Jesus sa kanyang pagiging tao ang kalikasan ng pagka-Diyos.** |

|  |  |
| --- | --- |
| **makasalanan upang sa pamamagitan niya ay maging matuwid tayo sa harap ng Diyos."****Awit 49: 7, 8 "Hindi kaya ng sinumang ang sarili ay matubos, hindi kayang mabayara't tubusin sa kamay ng Diyos. Ang bayad sa kanyang buhay ay halagang sakdal taas; gaano man ang halagang hawak niya'y hindi sapat."****1 Juan 2: 2 "Si Cristo ang handog sa ikapagpapatawad ng mga kasalanan, hindi lamang ang ating mga kasalanan, kundi maging ang kasalanan ng lahat ng tao."** |  |

Sino si Jesus kung magkagayon? Siya lamang ang tanging tao na nakatupad sa Kautusan ng Diyos kahalili natin. Siya rin lamang ang lubos na nakapag-alis ng buong kaparusahang nauukol sa atin dahil sa ating mga kasalanan. Siya ang Tagapagligtas na kailangan natin.

Nagkatawang-tao si Jesus at namuhay sa piling ng mga tao higit 2,000 na taon na ang nakararaan. Siya ay namuhay nang matuwid at namatay sa krus upang bayaran ang kasalanan ng lahat ng tao. Ngunit paano tayo matutulungan ng ginawa ni Jesus gayong ilang libong taon na ang lumipas nang ito ay kanyang gawin? Bakit napakahalagang makilala natin siya at na magtiwala tayo sa kanya?

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Gawa 16: 31 "Sumagot naman sila, "Sumampalataya ka sa Panginoong Jesus, at maliligtas ka, ikaw at ang iyong sambahayan."****1 Juan 2: 2 "Si Cristo ang handog sa ikapagpapatawad ng mga kasalanan, hindi lamang ang ating mga kasalanan, kundi maging ang kasalanan ng lahat ng tao."** | **Sinumang nagtitiwala kay Jesus bilang kanyang Tagapagligtas ay kanya ngang ililigtas. Hindi ito dahil sa mga gawa. Ang kaligtasan ay ipinagkakaloob sa pamamagitan ng pananampalataya (pagtitiwala) kay Jesus lamang.****Si Jesus ang Tagapagligtas na kailangan ng lahat.** |
| **Gawa 4:12 “At sa kanino mang iba ay walang kaligtasan: sapagka't walang ibang pangalan sa silong ng langit, na ibinigay sa mga tao, na sukat nating ikaligtas.”** | **Si Jesus lamang ang tanging Tagapagligtas. Walang ibang daan patungo sa kalangitan.** |

Dahil sa dakila niyang pag-ibig sa kanyang mga nilikha, hindi hahayaan ng Diyos na basta na lamang sila mapahamak. Sa halip, isinugo niya ang kanyang bugtong na Anak, si Jesus, upang mamatay bilang kanilang kahalili. Ito ang tunay na pag-ibig.

MAIKLING PAGSUSULIT:

1. **Si Jesus ba ay Diyos o tao?**
	1. **Siya ay taong may natatanging kaugnayan sa Diyos.**
	2. **Siya ay kalahating Diyos at kalahating tao.**
	3. **Siya ay 100% tunay na Diyos at 100% tunay na tao.**
	4. **Siya ay Diyos ngunit hindi siya tunay na tao.**
2. **Bakit kailangan natin si Jesus upang iligtas tayo?**
	1. **Hindi natin kayang iligtas ang ating mga sarili.**
	2. **Mayroon tayong magagawa para sa ating kaligtasan ngunit hindi ito sapat; kailangan natin ang tulong ni Jesus upang gawin ang hindi natin kayang gawin.**
	3. **Kailangan natin ng isang mabuting halimbawa na ating matutularan.**
3. **Tama o Mali. Si Jesus ay kailangang tunay na Diyos at tunay na tao upang mapailalim siya sa Kautusan at upang ang Kautusan ay kanyang matupad nang buong kaganapan.**
	1. **Tama**
	2. **Mali**
4. **Tama o Mali. Si Jesus ay kailangang tunay na Diyos at tunay na tao upang ang kanyang kamatayan ay maging sapat na kabayaran sa ating mga kasalanan.**
	1. **Tama**
	2. **Mali**
5. **Ano ang dapat nating gawin upang tayo ay maligtas?**
	1. **Maging taimtim tayo sa ating mga paniniwala, anuman ang ating relihiyon.**
	2. **Sundin natin ang mga turo ng iba’t ibang relihiyon.**
	3. **Manalig tayo kay Jesus.**
	4. **Mamuhay tayong gaya ni Jesus.**